SIPOS LAJOS

*Etnikum, ország, haza*

*Szlovákia, 1918 ősz*

1899. december 31-éről 1900. január 1-jére virradóra még éjfél után is sokáig zúgtak Európa harangjai. A nagy reményekkel várt 20. századot köszöntötték.

 Majd minden európai állam azonban mást és mást várt a következő száz évtől.

 Németország a 19. század utolsó negyedében megerősítette gazdasági és katonai hatalmát, s „a német etnikai állomány egyesítésé”-t tűzte ki célul, azaz annektálni kívánta Ausztria, Csehország, Magyarország, Belgium, Svájc és Hollandia németek által lakott részeit, tengerentúli gyarmatokat akart szerezni, világpolitikai szerepre készült.[[1]](#footnote-1) Európában az egymással szövetséges Franciaország és Oroszország ellen kívánt fordulni, azt tervezve, hogy meglepetésszerű támadással kikapcsolja a francia véderőt, aztán pedig Oroszország ellen lép majd fel.[[2]](#footnote-2) Az instabil kormányzattal rendelkező gyenge autokrata cári birodalom a 20. század legelején, erőtlen belpolitikai reformok közepette, valamennyi szláv nép egyesítésére törekedett, katonai intervencióra készült a Német Birodalom és a Monarchia ellen, Európában és Délkelet-Ázsiában akarva növelni területét.[[3]](#footnote-3) Az 1917-es orosz bolsevik forradalom győzelmével Oroszország a „világforradalom” jelszavával csupán módosította okkupációs szándékának eszmei tartalmát.[[4]](#footnote-4) Nagy-Britannia meg akarta őrizni gyarmatait, továbbra is a világ pénzügyi főhatalma kívánt maradni, fenn akarta tartani a kontinentális egyensúlyt Németország, Oroszország és Franciaország között.[[5]](#footnote-5) Az Amerikai Egyesült Államok, mely 1913-ban a világ ipari termelésének 32%-át adta, s ezzel abszolút gazdasági nagyhatalommá vált, nem territoriális, hanem gazdasági okkupációra törekedett. Az Osztrák–Magyar Monarchia létét még 1917-ben is az európai egyensúly nélkülözhetetlen tényezőjének tekintette, meg volt győződve arról, hogy közép-európai föderáció hitelesebben tarthatja fenn a térség belső békéjét, mint az egymással versengő kis államok konglomerátuma.[[6]](#footnote-6)

 A már kvázi „közös piac”-ként működő Monarchia, s benne a Magyar Királyság fenntartása ellen leghatározottabban a franciák léptek fel. A század elejétől különböző politikai fórumokon, háttér- és magánbeszélgetéseken hangoztatott ígéreteiknek megfelelően mindent megtettek, hogy segítsék romba dönteni a történelmi Magyar Királyságot, majd segítsék megteremteni az önálló délszláv államokat vagy államot, meg Nagyromániát a Tiszánál meghúzott határokkal, meg a későbbi Csehszlovákiát, amelyik igényt tartott a Duna fölötti magyar területekre, továbbá Pozsonyra, Vácra, Salgótarjánra, Miskolcra és a Tokaji Borvidék egészére, valamint a Csehszlovákiát és a délszláv államokat/államot összekötő korridort, kiszakítva jódarabot Moson, Sopron, Vas és Zala megyéből.[[7]](#footnote-7)

 A legváratlanabbak a „Csehszlovákia” megteremtésére vonatkozó elképzelések voltak. A csehek és szlovákok közös állama ugyanis sem geopolitikai, sem történelmi, sem szellemtörténeti fogalomként nem volt értelmezhető.

 A csehek 1981–1918 között önálló politikai egységet alkottak. Legjelentősebb uralkodójuk, I. Károly 1347-től német– római császár volt, Prágában egyetemet alapított, kibocsátotta a Német Aranybullát, német anyanyelvűeket telepített a cseh régióba. Ő és közvetlen utódai megalkották „a modern állampolgár fogalmát, aki önmaga fölött uralkodik önmagának.” „A csehek [mindezen történések és törekvések eredményeként] egész történelmi fejlődésük, pszichológiájuk, filozófiájuk, szellemei és szociális struktúrájuk folytán Nyugat-Európához tartoz[t]ak.”[[8]](#footnote-8)A cseh identitás szempontjából nem volt jelentősége annak, hogy a 16. századtól nem önálló, választott, tehát nem örökletes királyság, hanem a Habsburgok „örökös tartomány”-a volt az ország.

 A szlovák etnikum története másként alakult. Birodalmuk 871– 894 között, Szvatopluk fejedelemsége alatt élte fénykorát. A Kárpát-medence területére érkezett magyar törzsek és a hozzájuk csatlakozott népcsoportok 892-ben legyőzték a szlovák fejedelem hadseregét, megalapították a maguk államát, amelyik az Árpád-házi királyok alatt folyamatosan fejlődő európai középhatalommá vált. A 15. században már négy millió lakosa volt, akárcsak Angliának.

A Magyar Királyság megalakulása nem befolyásolta azt a tényt, hogy a rendkívül gyéren lakott Kárpát-medencében a 10–11. századtól a földet művelő szlovák etnikumhoz tartozók változatlanul együtt éltek a magyar honfoglalás előtt itt megtelepült avar pásztornép és a kelták maradékaival, német iparosokkal és zsidó kereskedőkkel, a 13. századtól betelepült kunokkal, jászokkal, a tatárjárás után IV. Béla hívására ideérkezett szászokkal, szlovákokkal, ruszinokkal, a hegyekből leereszkedett román pásztorokkal, a török kiűzése után betelepített svábokkal, újabb szlovák és ruszin anyanyelvű csoportokkal. Az évszázadok alatt az egyetlen etnikumú többségre épülő államalakulatokkal szemben a magyar királyság multietnikus államként formálódott, akárcsak Svájc, Belgium, Hollandia.[[9]](#footnote-9)

 A Magyar Királyságban élt más etnikai csoportokhoz hasonlóan a szlovákok is megőrizték nyelvüket, szokásaikat, kultúrájukat, hiedelemvilágukat. Az ország területén részben összefüggő területen, részben nyelvi szigeteken éltek. A meghatározóan szlovák anyanyelvűek által lakott rész, melyet a magyarok egyformán nevezetek Felföldnek és, az ott élő szlovákokról „Tótföld”-nek még a 20. század elején is[[10]](#footnote-10), a Nyitra – Léva – Rimaszombat – Rozsnyó fölötti terület volt. A 17. századtól idetelepült szlovákok a Nógrád megyei falvakon keresztül Pestig tartó „etnikai folyosó”-t is teremtettek maguknak. A „Tótföld”-ig tartó részt a magyar közbeszéd a 20. század elejétől lassan „Felvidék” névvel illette, nem különböztetve meg a fölötte lévő, döntően szlovákok által lakott résztől.

 A mai Szlovákiához tartozó területen az 1910-es évek népszámlálási adatai szerint közel 1,7 millió szlovák és közel 900 ezer magyar ajkú élt. A Felföld városaiban: Dunaszerdahelyen, Észak-Komáromban, Érsekújváron, Kassán, Rimaszombaton, Rozsnyón, Királyhelmecen a magyar anyanyelvűek aránya a teljes lakosságon belül 87-98% volt.[[11]](#footnote-11)

 Részben ezen a területen, valamint a hozzá csatolandónak gondolt részeken és a valamikori Cseh Örökös Tartományban akarta megalapítani két cseh politikus: a morvaországi Tomáš Masaryk, egy hodonini urasági kocsis fia és Eduard Beneš, egy pilseni földműves leszármazottja az általuk elgondolt „Csehszlovákiá”-t. A 20. század legelejétől keresték azoknak a nyugat-európai politikai csoportoknak a rokonszenvét, amelyek segíthetik őket az új állam megalkotásában. Masaryk német, angol és francia kapcsolatokat gyűjtött, Beneš, aki a Sorbonne-on szerzett diplomát, francia és orosz emigráns körökkel keresett kapcsolatot, majd Londonban, Bécsben és ismét Párizsban találkozott a politikai élet exponenseivel. Érveltek a Magyar Királyság feldarabolásának szükségessége és a maguk állam-terve mellett. 1914 szeptemberében sokadszor találkozott a 64 éves prágai professzor, Masaryk és a 30 éves Beneš, egy kereskedelmi akadémia tanára. „Valamit tenni kellene!”, mondta Beneš. Masaryk közölte: ő már „megkezdte a munkát”. A „munka” a cseheket és szlovákokat magába foglaló új államalakulat létrehozása volt.[[12]](#footnote-12)

 Masaryk és Beneš, szavaik szerint, ellenségei voltak „a feudalizmusnak, arisztokratizmusnak és közép-európai theokratizmusnak”, Németországnak és a Monarchiának. S „legalább olyan fájdalmas élményként hordozták származásuk szociális sebeit, sérüléseit” – írta róluk Borsody István –, mint népeik alárendeltnek megélt helyzetét „az Osztrák–Magyar Monarchiában”.[[13]](#footnote-13)Politikai terveik formálásakor azonban félretolták az elemi tényt: nem lehet egyetlen államban összefogni egy majdnem ezer éves államisággal/önkormányzatisággal rendelkező népet, amelyik – erős német kötődéssel, Lengyelországhoz hasonlóan – teljes joggal Közép-Európához, azaz „Mittel-Europa”-hoz tartozónak tekintette magát, és egy ezer éven át önálló államisággal nem rendelkező etnikai csoportot, amelyik kollaborációban a ruszinokkal volt csak elképzelhető, tágabb keretekben, kantonális rendszerben, a magyarokkal, szerbekkel, macedónokkal, bosnyákokkal és bolgárokkal alkothatott volna egy államszövetséget. Ezek a népek ugyanis „Köztes-Európa”, „Zwischen-Europa” identitás közösségét és identitás zavarait élték meg. A történelmi tapasztalatok és aktuálpolitikai konstellációk elméletileg és gyakorlatilag is kizárták a csehek és a szlovákok hosszú életű közös államának létezését. Csehország a Monarchia részeként is „politikai nemzet”-ként létezett. Az állampolgárság kritériumával határozta meg nemzeti identitását. A Magyar Királyság területén élő szlovákok, a francia felvilágosodás állam-koncepciójával szemben, a német romantikus bölcselők állam-elképzelését tették meg gondolkodásuk alapjának. Összefogó erőnek a közös nyelvet, a közös etnika tudatot, a közös etnikai hagyományt és hiedelemvilágot tekintették. Ebben az értelemben alkottak nemzetet a 19. században az államiságuktól és önállóságuktól megfosztott lengyelek, az államalakítás előtt álló itáliai fejedelemségek, királyságok, városállamok és a finnek. Az I. világháború előtt és alatt önálló államuk megalapítására készülő szlovákok nem csak a „Tótföld”-et és a „szlovák etnikai folyosó”-t számították hazájuk előképének. Erőteljes történelemhamisítással az ezer éven át fennálló, a Kárpát-medencét kitöltő Magyarországot saját országuknak, Szlovenszko”-nak, azaz Szlovákiának deklarálták.

 Ennek a szemléleti és politikai konstrukciónak fontos eleme volt a magyarok történelmi szerepének meghamisítása, elhallgatása, ellehetetlenítése. A 18-19. század fordulóján, tehát akkor, amikor a nemzetté válás mindkét formáját: a francia racioanlista filozófusok és a német romantikus gondolkodók által elgondolt lehetőséget többé-kevésbé egyszerre élték meg Európa népei, a Magyarország területén élő evangélikus lelkész, Juraj Rohoni egy terjedelmes verses alkotásban szavakba foglalta: a magyar nyelv szláv, sőt szlovák eredetű, a honfoglaló magyaroknak ugyanis nyelvük sem volt, műveltségük sem – foglalta össze Szörényi László a lelkész latin nyelvű, történetinek szánt elméletét –, rossz gebéken és meztelenül érkeztek a Kárpát-medencébe; a szlovákok fogadták be őket nagylelkűségből, ők tanították meg mindenre a magyarokat, még beszélni is; ezt „a vad csordá”-t, ők térítették keresztény hitre.[[14]](#footnote-14) Nem sokkal az I. világháborút követően, 1923-ban, Petőfi Sándor születésének centenáriumán tovább élt a hivatalos szlovák fórumokon a magyarellenesség. A Slovenská Politika című lap például arról írt, hogy a „Maly Körös”-ben született Alekszander Petrovics egyike volt „annak a sokmillió szlovák”-nak akik „meghaltak a magyar tenger”-ben, és „szlovák elméjükkel és zseniális tulajdonságaikkal […] gazdagítottak idegen nemzeteket.”[[15]](#footnote-15) Ma sincs másként. A szlovák középiskolai történelemkönyvekben Szlovákia története Szvatoplukkal, Cirill és Metód térítő tevékenységének leírásával kezdődik. A következő fejezet címe ez: ”Szlovákia történelme az Árpádok alatt.” Az utána következőé ez: ”Szlovákia történelme az Anjouk uralkodása idején.” Az 1919 előtti történelmi Magyarország hivatalos neve szlovákul „Uhorsko”, az utána következőé „Mad’arsko”, mintha két külön államról lenne szó, amelyiknek nem volt köze egymáshoz.

 A cseh és szlovák állam fennmaradásának lehetőségét kizárta a két etnikum egymással szembeni ellenérzése is.

 Masaryk és Beneš 1914-től azt bizonygatta Európában és az Egyesült Államokban, hivatalos fórumokon és magánbeszélgetésekben, hogy „a szlovákok, akiknek földjét a cseh államhoz” akarják „kapcsolni, nem önálló faj és önálló nép, külön nyelvvel, külön kultúrával […], hanem azonos a cseh néppel. […] 1915-ben Masaryk […] memorandumot írt az angol külügyminisztériumnak, melyben [a prágai egyetemi tanár] tekintélyével jelentette ki…>Slovak are czehs.<” A magyarok pedig, tette hozzá, „elmagyarosodott szlovákok.”[[16]](#footnote-16)Az első világháború utolsó hónapjaiban, a politikai, gazdasági és morális összeomlás időszakában, amikor Szovjet-Oroszországban, „Közép-Európa” és „Köztes Európa” államaiban egyaránt a politikai rendszerek megváltozásától várták az igazságos új világ kialakulását, a magyarországi őszirózsás forradalommal egy időben, október 28-án Prágában Masaryk és Beneš vezetésével megalakult a cseh Nemzeti Tanács, amelyik csehszlovák kormánynak nyilvánította magát. Október 30-án a szlovákok külön nyilatkozatot fogadtak el Szlovákia Csehországhoz való csatlakozásáról. A hivatalos béketárgyalások és a határkijelölés előtt a magát már 1918 nyarától csehszlovák kormánynak tekintő testület egyik tagja, Vavro Šrobár „miniszter”1918 novemberében már fővárost keresett az új államnak. Először „Tótföld”-ön, a reménybeli állam belsejében próbálkozott. Zsolnán, Túrócszentmártonban, majd Besztercebányán és Zólyomban kereste a megfelelő helyet. Aztán Nyitrára, a 9. századi szlovák fejedelmek székhelyére gondolt. Ezt követően fordult a figyelme az ország határán lévő, magyar és német anyanyelvűek által lakott Pozsonyra (Pressburgra, Bratislavára) – olvasható a város 1914 előtti parlamenti képviselőjének, az 1874-1949 között élt Jankovics Marcellnak a könyvében -, arra a városra, melyben valamikor „a nagymorva birodalom” sorsa véget ért.[[17]](#footnote-17) 1919. február 4-én Vavro Šrobár a „csehszlovák kormány „képviseletében” bevonult a városba.[[18]](#footnote-18)„[…] az utcák jóformán néptelenek voltak – idézi Jankovics Marcell a miniszter emlékező cikkét 1938-ból –, a boltok redőit leeresztették. A szállodákban nem akartak […] szállást adni, a kávéházakban és a vendéglőkben mindenki siketnek tetette magát és nem akartak kiszolgálni.”[[19]](#footnote-19) Nehezítette a „csehszlovák kormány” miniszterének helyzetét 1919-ben az is, hogy nem csak jogilag nem létezett még az a testület, melynek képviseletében a városba érkezett, hanem az, hogy a megnevezett két etnikum a színfalak mögött inkább ellenszenvvel viseltetett egymás iránt. A csehek lenézték a szlovákokat, vezetőik agresszivitását indokolatlannak, feleslegesnek és bántónak tekintették. A szlovákok pedig már túrócszentmártoni ülésükön célul tűzték ki a csehektől való elszakadást öt éven belül.

 Az 1920. január 6-án Párizsba érkezett magyar békedelegáció megpróbálta nyilvánvalóvá tenni az előkészített béke-tervek és a határkijelölés abszurdumait. A csehszlovák delegáció, amelyik választott fővárosának, Pozsonynak az amerikai elnökre utaló Wilsonovo Mesto nevet kívánta adni, politikai terveit nem tudta maradéktalanul megvalósítani. Vác, Salgótarján, Miskolc és a Tokaji Borvidék nagyobbik része Magyarország területe maradt. Nem alakították ki a Csehszlovákia és a délszláv államokat összekötő korridort. A magyarok lélekszáma azonban 1921-re 650 ezerre csökkent. Odahagyva földjeiket és ingatlanaikat 90 ezren Magyarországra települtek. A magukat magyarnak tekintő zsidókat és cigányokat, akárcsak az új Romániában, önálló nemzetiségi kategóriába sorolták A magyarokat kizárták a földosztásból.[[20]](#footnote-20)

 Csehszlovákiában 1919-től államalkotónak a „csehszlovák nemzet”-et tekintették. A magyarok lélekszámának csökkenésével a korábbi összefüggő magyar nyelvterületek nyelvi szigetté váltak. A felföldi magyar városokban a magyarok 1929-re általában az összlakosság 14-40%-át tették ki. A csehszlovák politika ellehetetlenítette a közös magyar identitás ápolását és megélését.

 Az 1938-as első bécsi döntéssel a határ menti területeknek az a része, melyikben a magyar etnikum még mindig többségben volt, valamennyi nagyhatalom aláírásával Magyarországhoz került. Hét évvel később, az 1945. április 5-én kihirdetett csehszlovák kormányprogram, az újból elcsatolt területek birtokában, a magyarokat kollektíve bűnösnek mondta ki a világháború kirobbantásáért. A dekrétumot a köztársasági elnök, Eduard Beneš írta alá.

1. ERDŐDY Gábor, *Németország és Ausztria-Magyarország az I. világháború felé vezető úton*=Jogtörténeti Szemle, 2015/4, 15-16. [↑](#footnote-ref-1)
2. *20. századi egyetemes történet 1890-1945*, szerk. DIÓSZEGI István, HARSÁNYI Iván, KRAUSZ Tamás, NÉMETH István, Bp., Korona Kiadó, 199, 38-39. [↑](#footnote-ref-2)
3. NÉMETH István, *Az I. világháború „elfeledett” keleti frontja*= <https://uni-eszterhay.hu> (Letöltés: 2018. 09. 30.) [↑](#footnote-ref-3)
4. SIPOS Lajos, *Modernitások, alkotók, párbeszédek*, Szombathely, Savaria Universitiy Press, 2016, 68-69. [↑](#footnote-ref-4)
5. EGEDY Gergely, *Nagy –Britannia. Lassuló növekedés= 20. századi egyetemes történet 1890-1945*, i.m., 75-80. [↑](#footnote-ref-5)
6. ANDOR László, *Amerikai Egyesült Államok. Az ország felemelkedése*= I.m., 127-134;POMOGÁTS Béla, *Kihívások. Irodalmi tanulmányok,* Bp., Hungarovox Kiadó, 2017, 116. [↑](#footnote-ref-6)
7. ROMSICS Ignác, *Magyarország története a XX. században,B*p., Osiris Kiadó, 2005, 104-118. [↑](#footnote-ref-7)
8. BORSODY István, *Beneš* [javított, hasonmás kiadás], Szombathely, Savaria University Press, 2001, 28. [↑](#footnote-ref-8)
9. SIPOS Lajos, *Modernitások, alkotók, párbeszédek*, i.m., 11-12.

10 Vö. GYERRGYAI Albert, .*Anyám meg a falum*, Bp., Szépirodalmi Könyvkiadó, 1972,10-12. [↑](#footnote-ref-9)
10. [↑](#footnote-ref-10)
11. KOCSIS Károly, *Elcsatoltak. Magyarok a szomszéd államokban*, Bp., TTIT Budapesti Szervezete, 1990, 14-24. [↑](#footnote-ref-11)
12. BORSODY István, *Beneš*, i.m., 5-16. [↑](#footnote-ref-12)
13. I.h. [↑](#footnote-ref-13)
14. SZÖRÉNYI László, *Utószó*=DUGONIOCS András, BANGA Ferenc, SZEMETHY Imre, *Szittyai történetek*, Bp., ELTE, Historia Litteraria Alapítvány, 1998, 150-152. [↑](#footnote-ref-14)
15. Vö. *Közös múltunk. Sipos Lajossal beszélget Finta Gábor és Szénási Zoltán*, Bp., Kairosz Könyvkiadó, 2014, 138. [↑](#footnote-ref-15)
16. JANKOVICS Marcell, *Húsz esztendő Pozsonyban*, h.n., Méry Kiadó, i.n. [2000]. [↑](#footnote-ref-16)
17. I.m., 56. [↑](#footnote-ref-17)
18. I.m., 60. [↑](#footnote-ref-18)
19. I.m., 58. [↑](#footnote-ref-19)
20. KOCSIS Károly, *Elcsatoltak. Magyarok a* szomszéd *államokban*, i.m., 16-20. [↑](#footnote-ref-20)